Γιασμίν Λεβί

Η Γιασμίν Λεβί ή Γιασμίν Λεβύ (εβρ. יסמין לוי, απόδοση στο λατινικό αλφάβητο Yasmin Levy, γενν. 23 Δεκεμβρίου 1975) είναι τραγουδίστρια στη γλώσσα λαντίνο, αναγνωρισμένη για τις ερμηνείες της ισπανοεβραϊκών τραγουδιών και την ανάμιξη φλαμένκο και μεσανατολικών επιρροών. Με ρίζες από την Τουρκία και απώτερες από την Ισπανία, ζει σήμερα στη Σερβία, έχοντας πάρει τη σερβική υπηκόοτητα, όντας πλέον με διπλή υπηκοότητα, μαζί με την Ισραηλινή.

 Οικογενειακά στοιχεία 
Ο πατέρας της Λεβί, ο Ισαάκ, εγκαταστάθηκε με την οικογένειά του στην Παλαιστίνη ως πρόσφυγες του 1922 από την Τουρκία. Η Γιασμίνα αντλεί από την παρακαταθήκη του, καθώς ο Ισαάκ ήταν συνθέτης, χαζάν (ψάλτης) και πρωτοπόρος ερευνητής της ιστορίας της ισπανοεβραϊκής μουσικής και πολιτισμού, καθώς και της αντίστοιχης διασποράς. Πέθανε όταν η Γιασμίν ήταν μόλις ενός έτους, αλλά εκείνη τον κατονομάζει ως μία από τις σπουδαιότερες μουσικές επιρροές της.

Η Λεβί είναι μητέρα δύο παιδιών: του Μιχαήλ και της Μανουέλα Αμίρ.

 Σταδιοδρομία 
Με το χαρακτηριστικό και συγκινησιακό μουσικό ύφος της, η Λεβί έχει δημιουργήσει μια νέα ερμηνεία για το μεσαιωνικό ισπανοεβραϊκό τραγούδι, ενσωματώνοντας πιο «σύγχρονους» ήχους από το ανδαλουσιανό φλαμένκο και την τουρκική παραδοσιακή μουσική, ενώ από την άλλη η ενορχήστρωση συνδυάζει μουσικά όργανα όπως το ντουμπελέκι, το ούτι, το βιολί, το βιολοντσέλο και το πιάνο.

Ο πρώτος δίσκος (άλμπουμ) της ήταν ο Romance & Yasmin το έτος 2000, που τής απέφερε μια υποψηφιότητα ως «Best Newcomer» στα «Βραβεία μουσικής του κόσμου» των fRoots / BBC Radio 3. Ακολούθησε το 2005 το άλμπουμ La Judería (ισπανική προφορά «λα ζουδερία» ή «χουδερία»), που εξασφάλισε και πάλι υποψηφιότητα, το 2006 στην κατηγορία «Culture Crossing». Αυτό περιλαμβάνει δύο «ξένα» τραγούδια: το «Gracias a la vida» της Βιολέτα Πάρα και το «Nací en Álamo» από την ταινία Τσιγγάνικο αίμα του Τόνι Γκάτλιφ (που στην αρχική εκδοχή είχε πάρει το Βραβεία Σεζάρ Καλύτερης πρωτότυπης μουσικής, αν και προσαρμογή από «Το Τραγούδι των Γύφτων» του Έλληνα τραγουδοποιού Dionysis Tsaknis (1990).

Η Λεβί είχε δηλώσει το 2007:

Και το 2023:

Στη διάρκεια της σταδιοδρομίας της η Λεβί έχει δώσει πολλές συναυλίες σε όλο τον κόσμο: στην Ισπανία, το Ιράν, την Τουρκία, τις ΗΠΑ, το Ηνωμένο Βασίλειο, τη Γερμανία, τη Γαλλία, την Πολωνία, την Ελβετία και σε πολλές άλλες χώρες. Συνεργάσθηκε με διάφορους άλλους τραγουδιστές και τραγουδίστριες, μεταξύ των οποίων συγκαταλέγονται η Αιγύπτια Νατάσα Άτλας, ο Τούρκος Ιμπραχίμ Τατλισές και η Ισπανίδα Μπούικα.

 Τιμητικές διακρίσεις 
Το 2006 η Λεβί βραβεύθηκε με το Βραβείο του Ευρω-μεσογειακού Ιδρύματος στη μνήμη Άννα Λιντ για την προαγωγή του διαπολιτισμικού διαλόγου ανάμεσα σε μουσικούς από τρεις πολιτισμούς.

Η σύνθεση της Λεβί «Me Voy» κέρδισε τον Διαγωνισμό Τραγουδοποιών των ΗΠΑ το 2008 (USA Songwriting Competition) για το καλύτερο τραγούδι στην κατηγορία «Μουσική του Κόσμου».

Η εφημερίδα The Sunday Times καταχώρησε το Sentir ως ένα από τα «τοπ 100» άλμπουμ του 2009 και το τοποθέτησε στο τοπ 10 στις νέες κυκλοφορίες «Μουσικής του Κόσμου» για το ίδιο έτος.

Το 2008 ορίσθηκε «πρέσβειρα καλής θέλησης» της UNICEF για λογαριασμό της «Children of Peace», μιας φιλανθρωπικής βρετανικής οργανώσεως που αγωνίζεται για να ανακουφίσει τα παιδιά που εγκλωβίσθηκαν στη δίνη της ισραηλο-παλαιστινιακής διαμάχης.

Το 2023 η Λεβί κέρδισε το Βραβείο Μουσικής «Ρόδι» από την Αμερικανική Σεφαρδιτική Ομοσπονδία.

 Δισκογραφία 
Άλμπουμ
 2004: Romance & Yasmin
 2005: La Judería
 2006: Live at the Tower of David, Jerusalem
 2007: Mano Suave
 2009: Sentir
 2012: Libertad
 2014: Tango
 2017: Rak Od Layla Echad (σε ελεύθερη μετάφραση «Μόνο μια νύχτα ακόμα»)
 2021: Voice & Piano
 2024: Mujer

 Τραγούδια για ταινίες 
 2011: «Τζάκο», για το ντοκιμαντέρ Καναρίνι μου Γλυκό
 2011: «Una Pastora», για το Καναρίνι μου Γλυκό (με τον οργανοπαίκτη Μουμίν Σεσλέρ στο κανονάκι)

Παραπομπές

Βιβλιογραφία
 Επίσημος ιστότοπος


Κατηγορία:Εβραίοι τραγουδιστές
Κατηγορία:Ισραηλινοί τραγουδιστές
Κατηγορία:Μιζραχί Εβραίοι
Κατηγορία:Σεφαρδίτες